พลาสติก จากตัวร้าย กลายเป็นพระเอก
วันที่ 1 มกราคม 2020 ถือเป็นวันเริ่มต้นทศวรรษใหม่  ทำให้หลายประเทศใช้โอกาสนี้ในการ ตั้งเป้าหมายเกี่ยวกับการลดขยะพลาสติก หลังจากที่คนส่วนใหญ่เริ่มหันมาให้ความสำคัญกับปัญหาสิ่งแวดล้อม
23 มี.ค. 2563

พลาสติก จากตัวร้าย กลายเป็นพระเอก /โดย ลงทุนแมน
วันที่ 1 มกราคม 2020 ถือเป็นวันเริ่มต้นทศวรรษใหม่ 
ทำให้หลายประเทศใช้โอกาสนี้ในการ ตั้งเป้าหมายเกี่ยวกับการลดขยะพลาสติก
หลังจากที่คนส่วนใหญ่เริ่มหันมาให้ความสำคัญกับปัญหาสิ่งแวดล้อม
ไม่ว่าจะเป็นฝรั่งเศส หรือสหราชอาณาจักร ที่เริ่มประกาศแบนพลาสติกแบบใช้ครั้งเดียวทิ้ง 
อย่างก้านสำลี หลอด ไปจนถึงช้อนส้อมพลาสติก
ไทยเองก็เป็นอีกหนึ่งประเทศ ที่ประกาศขอความร่วมมือจากร้านค้า ให้งดการแจกถุงพลาสติก
แต่ผ่านไปเพียงไม่กี่เดือน เป้าหมายที่เราจะช่วยกันลดการใช้พลาสติก
อาจจะต้องถูกเลื่อนออกไป
ซึ่งสาเหตุของเรื่องนี้ก็หนีไม่พ้น การระบาดของโควิด-19..
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
เริ่มจากเชนร้านกาแฟใหญ่ๆ ระดับโลกอย่างสตาร์บัคส์ ประกาศงดรับแก้วที่นำมาเอง
รวมถึงเชนร้านกาแฟอเมซอนของไทย ก็ออกนโยบายในทำนองเดียวกัน
ลองคิดดูว่าถ้าเราซื้อกาแฟ 1 แก้ว แล้วไม่ได้นำแก้วมาเอง จะเกิดขยะพลาสติกอะไรบ้าง
แก้ว ฝาปิดแก้ว หลอด ถุงพลาสติกที่คลุมหลอด และบางร้านอาจจะให้พลาสติกหูหิ้วมาด้วย
แปลว่าขยะพลาสติกที่กำลังจะลดลงเหล่านี้ ก็จะกลับมาอีกครั้ง..
แต่ถ้ามองอีกมุม พลาสติก อาจไม่ใช่ “ตัวร้าย” เสมอไป
เพราะจริงๆ พลาสติกมีประโยชน์มหาศาล
ตั้งแต่การลดปริมาณของเสียที่เป็นอาหาร เนื่องจากอาหารสดที่ห่อด้วยบรรจุภัณฑ์พลาสติก 
จะสามารถเก็บรักษาได้นานขึ้น
พลาสติกนำมาใช้บรรจุน้ำดื่ม ทำให้หลายพื้นที่เข้าถึงน้ำสะอาดได้ในราคาถูก
ไปจนถึงการนำพลาสติกไปเป็นวัสดุสำหรับผลิตอะไหล่รถยนต์
เนื่องจากมีน้ำหนักเบา ช่วยเพิ่มประสิทธิภาพการทำงานของรถยนต์ได้
ที่สำคัญคือ พลาสติก มีต้นทุนการผลิตที่ค่อนข้างต่ำ
ซึ่งถ้าเปรียบเทียบกับวัสดุอย่าง แก้ว ผ้า หรืออะลูมิเนียม 
พลาสติก จะใช้ทรัพยากรในการผลิตน้อยกว่า
เรื่องนี้ทำให้พลาสติกมีคุณสมบัติ ที่เหมาะกับสถานการณ์ในตอนนี้
“ทิ้งได้โดยไม่เสียดาย” และ “ช่วยทำให้ลดการสัมผัสเชื้อ”
จากข้อเท็จจริง “ถุงผ้ารักษ์โลก” ที่หลายฝ่ายรณรงค์ให้นำมาใช้แทนถุงพลาสติก
อาจกลายเป็นพาหะแพร่เชื้อโรคได้เป็นอย่างดี หากไม่มีการทำความสะอาดอย่างถูกวิธี
ไม่ใช่เฉพาะกรณีของโควิด-19 เท่านั้น แต่รวมถึงแบคทีเรียทั่วไปด้วย โดยมีงานวิจัยที่พบว่าเชื้อโรคบางชนิดสามารถเกาะอยู่บนถุงผ้าได้นานเกือบ 10 วัน
ดังนั้น ในสถานการณ์ซึ่งทุกพื้นที่เต็มไปด้วยเชื้อโรคเช่นนี้ หลายคนก็อาจคิดว่า ถุงพลาสติก เป็นตัวเลือกที่ดีกว่า
นอกจากนั้น สิ่งที่ทำให้การใช้ถุงพลาสติกเพิ่มขึ้นอย่างมหาศาลในช่วงนี้ก็คือ “การส่งถึงบ้าน”
ในช่วงเวลาแบบนี้ หนึ่งในวิธีการหลีกเลี่ยงความเสี่ยงที่จะติดเชื้อ
ก็คือการเว้นระยะห่างจากสังคม และออกไปตามพื้นที่ชุมชนน้อยลง
ดังนั้น แทนที่เราจะออกไปทานอาหารนอกบ้าน 
ก็อาจจะต้องเปลี่ยนมาเป็นโทรสั่งอาหารให้มาส่งที่บ้านแทน
และอีกครั้งที่พลาสติกจะเข้ามามีบทบาทอย่างมากในเรื่องนี้..
ทั้งกล่องใส่อาหาร ถ้วยใส่น้ำจิ้ม ช้อนส้อมพลาสติก 
ซึ่งจากการสำรวจพบว่า ที่ผ่านมา เราสร้างขยะจากการดิลิเวอรีมากถึง 560 ล้านชิ้นต่อปี
แปลว่าถ้าเรามีแนวโน้มที่จะสั่งอาหารมาทานที่บ้านเพิ่มขึ้น ตัวเลขนี้ก็จะยิ่งพุ่งสูงขึ้นไปอีก
ในเชิงของการรักษาอาการป่วยในสถานพยาบาล พลาสติกก็ยิ่งเข้ามามีส่วนสำคัญ
ไม่ว่าจะเป็น กระบอกสูบของเหลว สายยางสำหรับคนไข้ อุปกรณ์ชุดตรวจ
สิ่งเหล่านี้จำเป็นต้องเปลี่ยนใหม่บ่อยๆ เพื่อช่วยลดความเสี่ยงในการติดเชื้อของคนไข้
ซึ่งในสถานการณ์ที่จำนวนผู้ป่วยมียอดสูงขึ้นทุกวัน
ก็เป็นไปได้ว่าปริมาณการใช้เครื่องมือเหล่านี้จะเพิ่มขึ้นเป็นหลายเท่าจากช่วงเวลาปกติ
ดังนั้น สิ่งที่จะตามมาหลังจากการระบาดของโรคนี้ ก็อาจเป็นขยะพลาสติกจำนวนหลายล้านชิ้นต่อวัน
พอเรื่องเป็นแบบนี้ ความต้องการ พลาสติก จึงเพิ่มขึ้น
เมื่อประกอบกับเรื่องราคาน้ำมันที่ต่ำสุดในรอบเกือบ 20 ปี 
ในมุมของผู้ผลิตพลาสติก จึงดูเหมือนเป็นโอกาสทอง
แม้เราจะยังไม่แน่ใจว่าความต้องการเหล่านี้จะถาวรในระยะยาวหรือไม่
แต่เรื่องนี้ก็คงเป็นอีกหนึ่งตัวอย่างของ โลกที่เปลี่ยนแปลงไปอยู่ตลอด
พลาสติกที่เคยถูกมองว่าเป็น “ตัวร้าย” ในอดีต 
ได้ถูกแปลงร่างเป็น “พระเอก” อย่างน้อยก็สถานการณ์ในตอนนี้..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-